**DaNS bestyrelsens årsberetning 2023**

Det er med stor glæde at vi i DaNS bestyrelse kan se tilbage på et år, hvor vi har kunnet gennemføre vores planlagte arrangementer. Efterårets fyraftensmøder 2022 blev afholdt med temaet ”Sorg – lad os tale den” ved neurokonsulent og sorgvejleder Signe Sørensen, og forårets landskonference 2023 med temaet ” Den bæredygtige hjerne”.

Signe gav os med sit oplæg om sorg, sorgteorier og betragtninger et indblik fra sine 35 års erfaringer i arbejdet og samarbejdet med mennesker, der lever med følgevirkninger efter sent erhvervet hjerneskade - og med deres pårørende. Der var flot tilslutning til arrangementerne, der blev afhold i Nyborg og Holbæk i september og oktober 2022.

I år har vi ved årets landskonference prioriteret begrebet bæredygtighed i den neuropædagogiske tilgang.

Vores tanke har været at komme tættere på en forståelse af hjernens præmisser i forhold til hjernetræthed og håndtering af denne. Oplægsholder neuropsykolog Frederik D. L. de la Cour havde fokus på at formidle sin forskning omkring dette tema og kom blandt andet omkring en model for energiforvaltning.

Ud fra vores ønske om at have fokus på at forstå hjernen og møde den i dens måde at fungere på, havde vi glæde af Simon Høegmarks oplæg. Simon, der er direktør og stifter af virksomheden ”ViNatur”. Han kom med sine bud på hvordan man kan imødekomme den ramte hjernes behov i et spændingsfelt mellem sundhed, natur, regenerativ tænkning og bæredygtighed.

Programmet for Landskonferencen afspejler den røde tråd i DaNS, hvor vi tilstræber et alsidigt neuropædagogisk perspektiv – med fokus på forståelsen af *det hele menneske* i den neuropædagogiske rehabilitering. Vi må *forstå* mennesket bag skaden, have fokus på den enkelte borgers indefra-perspektiv, værdier og livsverden, for at kunne yde den rette neurofaglige indsats.

Tak til oplægsholderne for nogle spændende oplæg om at praktisere nærværende neuropædagogik.

På de kommende fyraftensmøder har vi et ønske om at temaet for landskonferencen 2023 ”Hjernetræthed” uddybes i et mere ”hands on” perspektiv - belyst med konkrete og praktiske arbejdsmodeller, med møder i henholdsvis Vejle, Nyborg og Holbæk.

**Bestyrelsens arbejde og møder**

Vi har i indeværende år (2022 til start 2023) afholdt 3 fysiske møder og 3 virtuelle møder.

De 3 fysiske bestyrelsesmøder har fundet sted i Vejle og i Middelfart.

Bestyrelsesmedlem, Amanda Poulsen er gået på barsel og derfor søger vi en afløser fra Sjælland til bestyrelsen.

Planlægning og formidling af Landskonferencen 2023 og Fyraftensmøderne (de netop afholdte og de kommende) har var omdrejningspunktet på vores møder. Ligeledes har der været et fokus på driften i DaNS: At få styr på foreningens hjemmeside, foreningens e-mail, optimering af vores Facebook profil, håndtering af tilmeldingsprocedurer til Landskonference og Fyraftensmøderne og det at vi overgår til selv

at håndtere sekretærfunktionen i forhold til afholdelse af konferencen, for primært at kunne bruge foreningens økonomiske midler mere målrettet på neurofaglige anliggender.

DaNS bestyrelse har en flad struktur, hvor alle byder ind med det, de kan. Fordeling af bestyrelsesposter ser p.t. ud som følgende:

**Formand**  
Bettina Schmidt Olesen  
Speciallærer  
CSV Vejle

**Næstformand**  
Lisbeth Skotte  
Speciallærer  
VSU Nyborg

**Sekretær**  
Mette Espersen  
Talepædagog/Speciallærer  
Konsulent på institut for Kommunikation og Handicap  
Region Midt

**Kasserer**  
Lone Bertram  
Talepædagog  
Kommunikation og teknologi, Horsens

**Bestyrelsesmedlem**  
Birgit Demant  
Speciallærer  
Neurocenter Østerskoven, Hobro

**Suppleant**  
Amanda Poulsen (Barselsorlov)  
Audiologopæd & IKT-konsulent  
Kommunikationscenteret - CSU Holbæk

Lisbeth og Lone er på valg i lige år. Mette, Birgit og Bettina er på valg i ulige år. Suppleanter er på valg hvert 2. år.